Hoekom laat God ons wag? - www.bybelkennis.co.za
Preaching without spiritual aroma is like a rose without fragrance. We can only get the perfume by getting more of Christ – A. B. Simpson
Ons moet vir iets wag; ons voel gespanne en angstig; ons wonder hoe lank dit nog gaan neem. Daar is baie min mense wat daarvan hou om te wag. Sit net agter ‘n kar wat stadig ry. Dit frustreer ons. Ons is altyd haastig op pad na die volgende plek. Hierdie gesindheid mag oorspoel na ons geestelike lewe. Tog lyk dit nie of God haastig is nie – altans dit voel nie so nie. Hoekom? Omdat Hy ‘n doel en plan met alles het.
Die probleem met wag, is dat ons nie al die besonderhede het nie. Vanuit ons perspektief het ons alles uitgesorteer en ons verwag dat God binne ons raamwerk moet beweeg. Maar: Wag is deel van die lewe en een van die instrumente wat God gebruik om ons te ontwikkel. God beweeg selde volgens ons tydsraamwerk, en daarom raak ons gou mismoedig.
Lees weer die verhaal van Marta en Maria wat wag vir Jesus om te kom om hulle broer Lasarus te kom genees. Luister vir Marta: Here, as U hier was, sou my broer nie gesterwe het nie (Johannes 11:21). God het altyd goeie redes waarom Hy ons laat wag. Die Bybel is vol verhale van mense wat moes wag: Noag, Abraham, Moses, Josef, Dawid, Daniël, Jesus, Paulus, ens.
Hoekom het God hierdie mense laat wag?
Ons ware motiewe word geopenbaar as ons wag. Wag bring die beste of die slegste in ‘n mens na vore. Mense met verkeerde motiewe sal nie lank wag nie, want hulle stel nie belang in die toewyding wat nodig is om dinge klaar te maak nie. Hulle stel belang in korttermyn resultate. Baie van dit wat ons wil bereik, is ‘n poging om ‘n naam vir onsself te maak – ons eie ego’s.
Wag bou geduld in ons lewens. As ons nie kan wag om ‘n klein dingetjie te doen nie, kan ons beslis ook nie wag vir Hom om iets groot te doen nie. Ons glo die groot dinge in die lewe is finansies en besittings; God dink die groot ding is om mense te verander.
Wag bou afwagting. Kyk maar na kinders kort voor Kersfees – die afwagting maak hulle opgewonde. Hoe langer ons vir iets moet wag, hoe meer waardeer ons dit.
Wag verander ons karakter. In die wagtyd word al die growwe rante van ons persoonlikheid afgeskuur. Moses moes veertig jaar in die woestyn wag sodat sy karakter verander kan word. Toe hy jonk was, was hy ongeduldig – hy slaan sommer ‘n Egiptenaar dood. Toe hy weer ‘n geleentheid kry, doen hy dit op God se manier en sy tyd.
Wag bou intimiteit en afhanklikheid van God. Al die groot mense in die Bybel het geleer dat sukses in die lewe deur hulle intimiteit en afhanklikheid van God bepaal word. Hierdie is nie iets wat oornag gebeur nie. Wag tydens moeilike tye ontwikkel hierdie verhouding.
God stel net soveel belang is ons reis as in die bestemming Ons mag nie verstaan waarom ons moet wag nie, maar die goeie nuus is dat God ons nooit vra om sonder Hom te wag nie.
by Mitch Kalp · Published 18/12/2012